Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 219/13/5505	Liptovský Mikuláš, 2.5.2014
EEČ : 2-39-185-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Liptovský Mikuláš
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 5.4.2013, spisová značka 1 Pv 219/13/5505, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry XXXXX zo dňa 5.4.2013, spisová značka 1 Pv 219/13/5505, bola určená obvinenému skúšobná doba v trvaní 12 mesiacov.
Odôvodnenie:
             Dňa 05.04.2013 som v označenej trestnej veci  vydal podľa § 216 ods. 1 Trestného poriadku  rozhodnutie, ktorým  som podmienečne zastavil trestné stíhanie XXXXX vedené pre skutok, že hoci bol 25.03.2013  policajtom v blokovom konaní vedenom pod sp. zn.  ORPZ-LM-OPP3-17-046/2013 prejednaný za spáchanie priestupku proti majetku podľa § 50 ods. 1 zák. č. 372/1990 Zb. o priestupkoch za krádež tovaru v obchodnom dome a bola mu uložená bloková pokuta, 04.04.2013 približne o 12.20 hodine spoločne s XXXXX, nar. 14.12.1972, v zadnej časti objektu spoločnosti Gelima, a.s. na Priemyselnej ulici v Liptovskom Mikuláši naložili na káričku dve kovové palety o hmotnosti 100 kg, ktoré sa snažili odviezť do zberných surovín, kde pred objektom spoločnosti Gelima, a.s. boli kontrolovaní hliadkou PZ, čím spoločnosti Gelima, a.s. so sídlom XXXXX, Priemyselná ulica, IČO: 31623182, spôsobili škodu vo výške 19,-€. 
	Týmto rozhodnutím som  mu súčasne určil skúšobnú dobu v trvaní 12 mesiacov.
	 Uvedené rozhodnutie nadobudlo právoplatnosť 13.04.2013 a skúšobná doba u obvineného uplynula dňom 13.04.2014.
	Po uplynutí skúšobnej doby som skúmal, či obvinený splnil všetky podmienky vyplývajúce z podmienečného zastavenia trestného stíhania. Za tým účelom som  vyžiadal odpis registra trestov a správy o povesti, z ktorých som zistil, že menovaný sa v skúšobnej dobe podmienečného zastavenia trestného stíhania nedopustil trestného činu a zo správy Okresného úradu v Liptovskom Mikuláši ani  priestupku.
	Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam, prokurátor rozhodne, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje.
	Vzhľadom k tomu, že obvinený sa v skúšobnej dobe nedopustil protispoločenského konania, možno konštatovať, že viedol riadny život, čím splnil všetky zákonom predpísané podmienky k tomu, aby  ho bolo možné osvedčiť.
	Z tohto dôvodu som preto vydal rozhodnutie, ktorým som XXXXX osvedčil v skúšobnej dobe podmienečného zastavenia trestného stíhania.
	Právoplatnosťou tohto uznesenia nastávajú účinky zastavenia trestného stíhania v zmysle § 9 ods. 1 písm. e/ Trestného poriadku.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasl. Trestného poriadku).

JUDr. Pavel Sochor
prokurátor